Trenčín. Knihu Brezovský staviteľ organov Martin Šaško, jeho potomkovia a vnukovia, ktorá vznikla ako výsledok jej bádania, predstavila autorka vo štvrtok 17. októbra.
"V našej rodine sa často spomínalo na ujčeka Šaška, ktorý bol známi organár," začína svoje rozprávanie spisovateľka, ktorá začala písať svoju knihu na základe rozsiahleho rodokmeňa. Brezovský staviteľ organov za svoj život vyrobil sto organov, z ktorých sa dodnes zachovala iba polovica. Podľa autorky sa o ne nedostatočne starali, pretože si nikto neuvedomoval, aké sú vzácne. Vo svojej knihe predstavuje 36 najzaujímavejších.
Rodokmeň začala písať sestra
Rodokmeň rodiny Šaškovcov začala zostavovať jej o sedemnásť rokov staršia sestra v roku 1943, pričom zozbierala údaje o rodinných príslušníkoch organára z osemnásteho a devätnásteho storočia. "V sedemdesiatych rokoch som ju vymenila a rodokmeň doplnila od roku 1690 po súčasnosť," vysvetlila. Hlavnou pomôckou jej boli archívy a osobné stretnutia po Slovensku i Čechách. Hľadanie v archívoch bolo však sprevádzané ťažkosťami. "Niektorí farári písali pekne, iní nečitateľne, musela som si dať rodokmeň vyrobiť," vysvetlila. Zostavenie rozsiahleho rodokmeňa si vraj vyžiadalo 120 hodín práce, pričom hodina stála sto korún. "Chcela som dať vyrobiť aj rodokmeň mojej matky, no keď zdvihli cenu za hodinu na 600 korún, nebolo to pre mňa možné," dodala. Kvôli tomu, aby mohla spoznať vetvu organárovej dcéry a Šaškových pravnukov, odišla na deväť rokov učiť na Moravu, kde učila hru na klavír a spev.
Patrí medzi potomkov organára
Rozsiahly rodokmeň začína v roku 1609 piatimi pokoleniami s menom Martin Šaško. "Každá rodina sa snažila mať medzi synmi aspoň jedného Martina. Ak ním nebol ten prvý, tak dali toto meno druhému," vysvetlila. Piaty Martin Šaško je základom jej knihy, ktorá má osem kapitol a dva dodatky. Prvý dodatok je o rodinách s viac ako siedmimi deťmi a druhý je venovaný typickým povolaniam, ktorým sa Šaškovci venovali. Počas rozprávania autorka prezradila, že Martin Šaško býval častým hosťom Jozefa Miloslava Hurbana, preto Šašku aj prenasledovali," upresnila. Organár vraj podporoval všetky kultúrne akcie a v čase, keď brezovským študentom nechcel nik dovoliť hrať divadlo, sám vypratal svoju dielňu. "V jeho dielni po prvýkrát čítali žiadosti slovenského národa," doplnila.
Zdedila absolútny sluch
Oľga Kovačičová je celou svojou dušou muzikantka a absolútny sluch má vraj po ujovi Šaškovi. "V troch rokoch som na detskom klavíriku vedela zahrať viac ako tridsať piesní a všetko, čo som počula v rádiu, som hneď opakovala," spomína dcéra profesionálneho husliara, ktorej prvá kniha obsahovala 336 starodávnych piesní. "Navštevovala som staručkých ľudí v okolí Brezovej, ktorí poznali množstvo piesní. Dvojročnú dcéru som držala na kolenách a druhou rukou zapisovala," spomína s úsmevom.
Čiperná dôchodkyňa i napriek zdravotných problémom nezaháľa. Momentálne sa venuje deviatim recenziám a popri tom nacvičuje na klavíri nové diela, s ktorými vystupuje.